PMIndiaData/PMIndiaSum huggingface dataset:
ஒருங்கிணைந்த மின்னணு கணக்கு தாக்கல் மற்றும்  மத்திய மதிப்பீடு மையம் 2.0 திட்டத்திற்கான செலவின அனுமதிக்கு மத்திய அமைச்சரவை ஒப்புதல்

வருமான வரித்துறையின் ஒருங்கிணைந்த மின்னணு கணக்கு தாக்கல் மற்றும் மத்திய மதிப்பீடு மையம் 2.0 திட்டத்திற்கான ரூ.4,241.97 கோடி செலவின அனுமதிக்கு, பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இதுதவிர, தற்போது செயல்பாட்டில் உள்ள மத்திய மதிப்பீடு மையம் – ஐ டி ஆர் 1.0 திட்டத்திற்கு, 2018-19 நிதியாண்டு வரை தேவைப்படும் ரூ.1,482.44 கோடி ஒருங்கிணைந்த செலவினத்திற்கும் அமைச்சரவை அனுமதி அளித்துள்ளது. இத்திட்டத்தின் விரிவான நோக்கங்கள் வருமாறு: a. வரிசெலுத்துவோருக்கு விரைவான மற்றும் துல்லியமான சேவை வழங்குதல் b. முதன்முறை சரியான அணுகுமுறை c. அனைத்து நிலைகளிலும், பயனாளி அனுபவத்தை மேம்படுத்துதல் d. வரிசெலுத்துவோர் விழிப்புணர்வை மேம்படுத்தி, தொடர் நடவடிக்கைகள் மூலம், அறிவு புகட்டுதல் e. தானாக வரிசெலுத்துவதை ஊக்குவித்தல் f. நிலுவையில் உள்ள தேவைகளை கையாளுதல் வருமான வரிக் கணக்கை முன்கூட்டியே தாக்கல் செய்தல், துல்லியமான கணக்கு தாக்கலுக்கான வழிமுறைகளை, வரிசெலுத்துவோர் ஏற்றுக் கொள்வதை மேம்படுத்துதல் மற்றும் செலுத்திய வரியை திருப்பி அளித்தல் / மதிப்பீட்டிற்கான நேரத்தை வெகுவாகக் குறைத்தல் போன்றவற்றில், வருமான வரித்துறை மற்றும் வரி செலுத்துவோருக்கு அமைச்சரவையின் இந்த ஒப்புதல் கணிசமான பயனை அளிக்கும். வருமான வரிக் கணக்குகளை விரைவாக மதிப்பீடு செய்வதன் மூலம், வரி செலுத்துவோருக்கு திருப்பி அளிக்க வேண்டிய தொகையை, அவர்களது வங்கிக் கணக்கில் நேரடியாக செலுத்த இந்த நடவடிக்கை பெரிதும் உதவிகரமாக இருக்கும். கூடுதல் விவரங்களுக்கு www.pib.nic.in என்ற இணைய தளத்தைப்பார்க்கவும்.
மாநிலங்களவையின் கவனத்திற்காக காத்திருக்கும் 2015ஆம் ஆண்டிற்கான நிதிஒதுக்கீட்டுச் சட்டங்கள்(நீக்குதல்) மசோதா மற்றும் 2015ஆம் ஆண்டிற்கான நீக்குதல் மற்றும் திருத்துதல்(மூன்றாவது) மசோதா ஆகியவற்றுக்கான திருத்தங்கள்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை மாநிலங்கள் அவையின் கவனத்திற்காக காத்திருக்கும் 2015ஆம் ஆண்டின் நிதி ஒதுக்கீட்டுச் சட்டங்கள்(நீக்குதல்) மசோதா மற்றும் 2015ஆம் ஆண்டிற்கான நீக்குதல் மற்றும் திருத்துதல் (மூன்றாவது) மசோதா ஆகியவற்றுக்கான அதிகாரபூர்வமான திருத்தங்களுக்கு இன்று தனது ஒப்புதலை அளித்து, மாநிலங்கள் அவை இதை நடவடிக்கைக்கு எடுத்துக்கொள்வதற்கான முயற்சிகளை மேற்கொள்ளவும் அறிவுறுத்தியது. இந்த மசோதாவின் மூலம் நீக்கப்படவுள்ள சட்டங்கள் ஏற்கனவே நடைமுறையில் அதற்குரிய பொருளை இழந்த நிலையிலும் இன்னும் சட்ட நூல்களில் தொடர்கின்றன. அதற்குரிய காலம் ஏற்கனவே முடிந்து விட்ட இத்தகைய சட்டங்களை நீக்குவதென்பது எவ்வகையிலும் இந்த சட்டங்கள் தகுதியுடன் இருந்த காலப்பகுதியில் மேற்கொள்ளப்பட்ட நடவடிக்கைகளின்மீது எவ்வகையிலும் பாதகமான தாக்கத்தை ஏற்படுத்தாது என்பதோடு, இந்தச் சட்டங்கள் இப்போது பொருத்தமற்றதாகவும், பயனற்றதாகவும் மாறிவிட்ட நிலையில், இத்தகைய சட்டங்களை நீக்குவதென்பது சட்ட நூல்களை தூய்மைப்படுத்தும் நோக்கத்திற்கு உதவி செய்யும் என்பதோடு, சட்ட நூல்களின் மீதான சுமையையும் குறைப்பதாக அமையும்.
2021 குடிமைப்பணி (முதன்மை) தேர்வில் தேர்ச்சி பெற்ற அனைவருக்கும் பிரதமர் வாழ்த்து

2021 ஆம் ஆண்டு குடிமைப்பணி (மெயின்) தேர்வில் தேர்ச்சி பெற்ற அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில்; "2021 ஆம் ஆண்டு குடிமைப்பணி (முதன்மை) தேர்வில் தேர்ச்சி பெற்ற அனைவருக்கும் வாழ்த்துக்கள். இந்தியாவின் வளர்ச்சிப் பயணத்தின் முக்கியமான நேரத்தில், நாம் சுதந்திர அமிர்தப்பெருவிழாவை கொண்டாடும் வேளையில், தங்களது நிர்வாகப் பணியைத் தொடங்கும் இளைஞர்களுக்கு எனது வாழ்த்துகள்." "குடிமைப்பணித் தேர்வில் தேர்ச்சி பெற முடியாதவர்களின் ஏமாற்றத்தை நான் முழுமையாகப் புரிந்துகொள்கிறேன், ஆனால் இவர்கள் எந்தத் துறையிலும் முத்திரை பதித்து இந்தியாவை பெருமைப்படுத்தக்கூடிய சிறந்த இளைஞர்கள் என்பதையும் நான் அறிவேன். அவர்களுக்கு எனது நல்வாழ்த்துக்கள்" என்று தெரிவித்துள்ளார்.
ஏழாவது ஊதியக் குழு பரிந்துரைகளை ஆராய்வதற்காக, அதிகாரம் மிக்க செயலாளர்கள் குழு

பிரதமர் திரு நரேந்திர மோடி தலைமையிலான மத்திய அமைச்சரவை, ஏழாவது ஊதியக் குழு பரிந்துரைகளை ஆராய்வதற்காக, அதிகாரமிக்க செயலாளர்கள் குழு ஒன்றை உருவாக்க ஒப்புதல் அளித்தது. ஏழாவது ஊதியக் குழுவின் பரிந்துரைகளின் அனைத்து அம்சங்களையும் ஆராய்ந்து, விரிவான அறிக்கையை தரும் பொருட்டு இந்த குழு அமைக்கப்பட்டுள்ளது.
ஓக்கி புயல் பாதித்த லட்சத்தீவு, தமிழ்நாடு மற்றும் கேரளா பகுதிகளுக்கு பிரதமர் நாளை வருகை புரிகிறார்

பிரதமர் திரு. நரேந்திர மோடி லட்சத்தீவு யூனியன் பிரதேசம் மற்றும் தமிழ்நாடு, கேரளா ஆகிய மாநிலங்களில் ஓக்கி புயலால் பாதிக்கப்பட்ட பகுதிகளுக்கு நாளை வருகைபுரிகிறார். ஓக்கி புயல் ஏற்படுத்திய சேதத்தை தொடர்ந்து ஏற்பட்டுள்ள நிலவரங்களை அவர் ஆய்வு செய்கிறார். கவரட்டி, கன்னியாகுமரி மற்றும் திருவனந்தபுரத்தில் நிவாரணப்பணிகளை பார்வையிடுவதோடு அதிகாரிகள் மற்றும் பொதுமக்கள் பிரதிநிதிகளையும் சந்திக்கிறார். அத்தோடு புயலால் பாதிக்கப்பட்டவர்கள் மீனவர்கள் மற்றும் விவசாயிகளின் பிரதிநிதிகளையும் சந்திக்கிறார். நவம்பர் மாத இறுதியிலும் டிசம்பர் மாத தொடக்கத்திலும் ஓக்கி புயல் கேரளா, தமிழ்நாடு மற்றும் லட்சத்தீவு ஆகியவற்றின் பல்வேறு பகுதிகளில் பலத்த சேதத்தை ஏற்படுத்தியது. பிரதமர் தொடர்ந்து நிலைமையை கண்காணித்தார். சம்பந்தப்பட்ட அதிகாரிகள் அனைவரிடமும் அவர் பேசினார். பாதுகாப்பு அமைச்சர் திருமதி. நிர்மலா சீத்தாராமன் டிசம்பர் 3 மற்றும் 4 ஆம் தேதிகளில் கன்னியாகுமரி மற்றும் திருவனந்தபுரத்தில் புயலால் பாதிக்கப்பட்ட பகுதிகளில் சுற்றுப்பயணம் மேற்கொண்டார். தேசிய அவசரநிலை மேலாண்மைக் குழு (என்.சி.எம்.சி.) அமைச்சரவை செயலர் திரு. பி.கே. சின்ஹா தலைமையில் டிசம்பர் 4ந்தேதி கூடியத். புயலால் பாதிக்கப்பட்ட பகுதிகளில் மேற்கொள்ளப்பட்டு வரும் நிவாரணம் மற்றும் மீட்பு பணிகளை ஆய்வு செய்தது. மத்திய மற்றும் மாநில துறைகள் நிவாரணப் பணிகளில் ஈடுபடுத்தப்பட்டன. கடலோர காவல்படை, விமானப்படை, கடற்படை, என்.டி.ஆர்.எஃப் மற்றும் உள்ளூர் அரசு துறைகளும் தேடுதல் பணியிலும், மீட்புப்பணியிலும் ஈடுபட்டன. 2017-2018 ஆண்டுக்கான கேரள, தமிழக அரசுகளின் ஓக்கி புயல் நிவாரணப்பணிகளுக்கு கைகொடுக்கும் வகையில் மாநில பேரிடர் மீட்பு தொகையில் இரண்டாவது தவணைத் தொகையை மத்திய அரசு விடுவித்துள்ளது. மாநில பேரிடர் மீட்பு தொகையில் மத்திய அரசின் பங்கானது கேரளாவுக்கு 153கோடி ரூபாயும், தமிழகத்திற்கு 561கோடி ரூபாயும் ஆகும். ஓக்கி புயலின் வேகம் டிசம்பர் 5ந்தேதி தணிந்ததும் பிரதமர் திரு. நரேந்திர மோடி இந்த புயல் நிவாரணப் பணிகளில் ஈடுபட்டிருந்த அதிகாரிகள் அனைவரையும் டுவிட்டர் மூலம் பாராட்டினார். பல்வேறு மத்திய அரசு முகமைகள், மாநில அரசுகளின் முகமைகள், உள்ளூர் நிர்வாகத்தினர் மற்றும் விழிப்புடன் செயல்பட்ட குடிமக்களை அவர்களது குறிப்பிடத்தக்க தயார் நிலை மற்றும் உதவிக்காக பாராட்டினார். முன்னதாக அவர் அரசு தன்னால் இயன்ற அனைத்து உதவிகளையும் பாதிக்கப்பட்டவர்களுக்கு வழங்கும் என்று தனது டுவீட்டுகள் மூலம் அடிக்கடி தொடர்பு கொண்டு உறுதியளித்து இருந்தார். புயல் நிவாரணத்தில் உதவி புரியுமாறு சக குடிமக்களை அவர் தொடர்ந்து ஊக்கப்படுத்தியிருந்தார்.
17 வயதுக்குட்பட்டோருக்கான உலக மல்யுத்த சாம்பியன்ஷிப் போட்டியில் சிறப்பாக பங்களிப்பு செய்த இந்திய மல்யுத்த அணிக்கு பிரதமர் வாழ்த்து

இத்தாலி தலைநகர் ரோமில் நடைபெற்ற 17 வயதுக்குட்பட்டோருக்கான உலக மல்யுத்த சாம்பியன்ஷிப் போட்டியில் சிறப்பாக பங்களிப்பு செய்த இந்திய மல்யுத்த அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில், 7 தங்கப்பதக்கம் (இதில் 5 பதக்கத்தை மகளிர் வென்றனர்) மற்றும் 32 வருடங்களுக்கு பிறகு கிரேக்க ரோமன் பிரிவில் ஒரு தங்கப்பதக்கம் என 14 பதக்கங்களுடன் இதுவரை இல்லாத அளவில் 17 வயதுக்கு உட்பட்டோருக்கான உலக மல்யுத்த சாம்பியன்ஷிப் போட்டியில் இந்தியா சிறந்த பங்களிப்பை செய்துள்ளது என்று கூறியுள்ளார். அத்துடன் பதக்கப்பட்டியலில் முதலிடத்தைப் பெற்றதாகவும், நமது அணியினருக்கு வாழ்த்துக்களைத் தெரிவித்துக் கொள்வதாகவும் குறிப்பிட்டுள்ளார். —-
இன்று புதிதாக பதவியேற்ற உ.பி. அரசுக்கு பிரதமர் வாழ்த்து

உத்தரபிரதேச மாநிலத்தில் புதிய அரசு அமைக்க இன்று பதவி ஏற்றுக் கொண்ட திரு. யோகி ஆதித்யாநாத், திரு. கேஷவ் பிரசாத் மவுர்யா, திரு. தினேஷ் சர்மா மற்றும் பிற அமைச்சர்களுக்கு பிரதமர் திரு. நரேந்திர மோடி வாழ்த்து தெரிவித்தார். புதிய அரசு மீது கடும் நம்பிக்கையை தெரிவித்த பிரதமர், புதிய அணியினரால் உத்தரபிரதேசத்தின் வளர்ச்சியில் சாதனை படைக்கப்படும் என்றும், உ.பி. வளர்ச்சியடையும் போது இந்தியாவும் வளர்ச்சியடையும் என்று பிரதமர் குறிப்பிட்டார். ”யோகி ஆதித்யநாத் அவர்களுக்கும், கேஷவ் பிரசாத் மவுர்யா அவர்களுக்கும், தினேஷ் சர்மா அவர்களுக்கும் இன்று பதவி ஏற்றுக் கொண்ட அனைவருக்கும் என் வாழ்த்துகள். உ.பி.க்கு சேவையாற்ற வாழ்த்துகள். புதிய அணியினரால் உத்தர பிரதேசத்தை உத்தம பிரதேசமாக மாற்றுவதில் அவர்கள் எந்த முயற்சியையும் தவறவிடமாட்டார்கள் என்ற தீவிரமான நம்பிக்கை எனக்கு உள்ளது. வளர்ச்சியில் சாதனை படைக்கப்படும். நமது ஒரே லட்சியம் மற்றும் நோக்கம் வளர்ச்சி. உத்தர பிரதேசம் வளர்ச்சியடையும் போது இந்தியாவும் வளர்ச்சியடையும். உத்தர பிரதேச இளைஞர்களுக்கு சேவைபுரிந்து அவர்களுக்கான வாய்ப்புகளை ஏற்படுத்த விரும்புகிறோம்.” என்று பிரதமர் குறிப்பிட்டுள்ளார்.
நிதி ஆயோக்கின் “பொருளாதாரக் கொள்கை – முன்னோக்கிய பாதை” என்ற தலைப்பிலான பொருளாதார வல்லுநர்கள் மற்றும் நிபுணர்களுடனான கலந்துரையாடலில் பிரதமர் பங்கேற்பு

“பொருளாதாரக் கொள்கை – முன்னோக்கிய பாதை” என்ற தலைப்பில் நிதி ஆயோக் ஏற்பாடு செய்திருந்த கலந்துரையாடல் நிகழ்ச்சியில் பங்கேற்ற பிரதமர் திரு. நரேந்திர மோடி, 40க்கும் மேற்பட்ட பொருளாதார ஆலோசகர்கள் மற்றும் நிபுணர்களுடன் கலந்துரையாடினார். இந்த அமர்வில் கலந்து கொண்டவர்கள் பெரும் பொருளாதாரம், விவசாயம் மற்றும் கிராமப்புற மேம்பாடு, வேலைவாய்ப்பு, சுகாதாரம் மற்றும் கல்வி, உற்பத்தி மற்றும் ஏற்றுமதி, நகர்ப்புற மேம்பாடு, உள்கட்டமைப்பு மற்றும் வளர்ச்சி ஆகிய பல்வேறு பொருளாதார அம்சங்கள் குறித்து தங்களது கருத்துகளைப் பகிர்ந்து கொண்டனர். இதில் கலந்து கொண்டு சிந்தனையைத் தூண்டும் ஆலோசனைகளை வழங்கியவர்களுக்கு நிதி அமைச்சர் திரு. அருண் ஜேட்லி தனது நன்றிகளைத் தெரிவித்துக் கொண்டார். தனது உரையில் மாநாட்டில் பங்கேற்றவர்கள் பொருளாதாரத்தின் பல்வேறு அம்சங்கள் குறித்து தெரிவித்த கருத்துகளுக்கு பிரதமர் நன்றி தெரிவித்துக் கொண்டார். பல்வேறு துறை நிபுணர்கள் தெரிவித்த தரமான யோசனைகளுக்கு அவர் பாராட்டு தெரிவித்தார். இந்தக் கூட்டத்தில் பொருளாதாரம் குறித்த விஷயங்களைக் கவனிக்கும் பல்வேறு மத்திய அமைச்சர்கள் கலந்து கொண்டனர். நிதி ஆயோக் துணைத் தலைவர் திரு. அர்விந்த் பனகாரியா மற்றும் நிதி ஆயோக் உயரதிகாரிகள் மற்றும் மத்திய அரசின் உயரதிகாரிகள் பலர் கலந்து கொண்டனர்.
ஆசியான் மாநாட்டையொட்டி பிரதமரின் நிகழ்ச்சிகள்

ஆசியான் மாநாட்டையொட்டி, பிரதமர் திரு நரேந்திர மோடி அவர்கள், சீன அதிபர் லீ கி கியாங் அவர்களை கோலாலம்பூரில் சந்தித்தார். உலகில் தற்போது நிலவும் பொருளாதார தேக்கநிலை, தட்பவெட்ப மாற்றம் மற்றும் சர்வதேச தீவிரவாதம் குறித்து இருதரப்பும் ஆய்வு செய்தது. பொருளாதார தேக்கநிலை நீடித்தாலும், இந்தியா தனது வளர்ச்சி விகிதத்தை பராமரித்து வந்ததாக சீன அதிபர் குறிப்பிட்டார். பாரீசில் நடைபெற உள்ள COP 21 மாநாட்டுக்கான ஆயத்தங்களை இரு நாட்டுத் தலைவர்களும் ஆய்வு செய்தனர். இந்தியா முன்னெடுக்கும் சூரிய ஒளி கூட்டணி குறித்து விளக்கிய பாரதப் பிரதமர், சீனாவை அதில் இணையும்படி அழைப்பு விடுத்தார். உலகின் மிகப்பெரிய அச்சுறுத்தல் தீவிரவாதம் என்பதை ஒப்புக் கொண்ட இரு நாட்டுத் தலைவர்களும், உலக நாடுகள் இதை எதிர்த்து ஒன்று கூட வேண்டும் என்று குறிப்பிட்டனர். இருநாடுகளின் வர்த்தகம் மற்றும் முதலீடுகள் குறித்து விவாதிக்கப்பட்டது. பிரதமர், சீனாவுடனான வர்த்தகப் பற்றாக்குறையை குறிப்பிட்டார். திறன் வளர்ப்பு குறித்தும் விவாதிக்கப்பட்டது. இருநாடுகளின் வர்த்தகம் மற்றும் முதலீடுகள் குறித்து விவாதிக்கப்பட்டது. பிரதமர், சீனாவுடனான வர்த்தகப் பற்றாக்குறையை குறிப்பிட்டார். திறன் வளர்ப்பு குறித்தும் விவாதிக்கப்பட்டது. ஜப்பானிய பிரதமர் ஷின்ஸோ அபே, பிரதமர் திரு நரேந்திர மோடி அவர்களுக்கு மதிய உணவு விருந்தளித்தார். இந்தியா மற்றும் ஜப்பான் இடையேயான கூட்டுறவு, உலகின் மற்ற நாடுகளிடையே உள்ள கூட்டுறவைப் போல சிறப்பு வாய்ந்தது என்று திரு ஷின்ஸோ அபே குறிப்பிட்டார். இரு தரப்பு உறவுகள் குறித்து ஜப்பான் பிரதமரின் கருத்தை ஒப்புக் கொண்ட பிரதமர், திரு ஷின்ஸோ அபே அவர்களின் இந்திய விஜயத்தை எதிர்ப்பார்ப்பதாக கூறினார். பல்வேறு மாறுதலுக்கான சாத்தியக்கூறுகளைக் கொண்ட, டெல்லி மும்பை தொழில் வளாகம் போன்ற பல்வேறு திட்டங்களில் ஜப்பான் பங்கு கொண்டு வருவதாக பிரதமர் குறிப்பிட்டார். பிராந்திய இணைப்பு, கடல் பாதுகாப்பு, எதிர்வரும் COP 21 மாநாடு, ஐக்கிய நாடுகள் அவையின் பாதுகாப்பு குழுவில் சீரிதிருத்தம், மற்றும் தீவிரவாதம் போன்றவை இருதரப்பு விவாதங்களில் இடம்பெற்றன.
விண்வெளியின் அமைதியான பயன்பாடுகளில் இருதரப்பு ஒத்துழைப்பு: இந்தியா பூட்டான் இடையேயான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

விண்வெளியின் அமைதியான பயன்பாடுகளில் இருதரப்பு ஒத்துழைப்புடன் செயல்பட இந்தியா, பூட்டான் இடையே பெங்களூரில் கடந்த நவம்பர் 19ம் தேதி மேற்கொள்ளப்பட்ட புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. பூமியின் தொலை உணர்வு, செயற்கைக் கோள் தகவல் தொடர்பு, செயற்கைக்கோள் அடிப்படையிலான வழிகாட்டுதல், விண்வெளி அறிவியல் மற்றும் கோள்கள் ஆராய்ச்சி, விண்கல பயன்பாடு, விண்வெளி அமைப்புகள், தரைகட்டுப்பாட்டு அமைப்புகள் மற்றும் விண்வெளி தொழில்நுட்ப பயன்பாடு போன்றவற்றில் இந்தியாவும், பூட்டானும் ஒத்துழைப்புடன் செயல்பட இந்த புரிந்துணர்வு ஒப்பந்தம் உதவும். இது இரு நாட்டின் வளர்ச்சிக்கும் உதவும். மேலும் விவரங்களுக்கு இந்த செய்திக்குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1684624 ——
தமிழ் நாட்டில் கனமழை பெய்து வருவது குறித்து தமிழக முதல்வரிடம் பிரதமர் உரை

தமிழ் நாட்டின் சில பகுதிகளில் கனமழை பெய்து வருவது குறித்து தமிழக முதல்வர் திரு. மு.க. ஸ்டாலினிடம் பிரதமர் திரு. நரேந்திர மோடி தொலைபேசியில் உரையாடினார். மத்திய அரசு மீட்பு மற்றும் நிவாரண நடவடிக்கைகளில் இயன்ற அனைத்து உதவிகளையும் அளிக்கும் என்று திரு. மோடி உறுதி அளித்தார். அவர் தனது டுவிட்டரில் கூறியிருப்பது: "தமிழக முதலமைச்சர் @mkstalin திரு மு.க.ஸ்டாலினை தொலைபேசி மூலம் தொடர்பு கொண்டு, மாநிலத்தின் பல பகுதிகளில் பெய்து வரும் பலத்த மழையால் ஏற்பட்டுள்ள நிலை குறித்து விவாதித்தேன். மீட்பு, நிவாரண நடவடிக்கைகளில் மத்திய அரசு இயன்ற அனைத்து உதவிகளையும் அளிக்கும் என்று உறுதியளித்தேன். அனைவரின் நலன், பாதுகாப்புக்கு பிரார்த்திக்கிறேன்.”
ரஷ்யா – இந்தியா – சீனா முத்தரப்பு சந்திப்பு

பிரதமர் நரேந்திர மோடி, ரஷ்ய அதிபர் விளாடிமிர் புதின் மற்றும் சீன அதிபர் ஸீ ஜின்பிங்க் ஆகியோருடன் பியூனஸ் அயர்ஸ் நகரில் இன்று (30.11.2018) முத்தரப்பு பேச்சுவார்த்தை நடத்தினார். மூன்று தலைவர்களும், சர்வதேச அமைப்புகளில் பரஸ்பர ஒத்துழைப்பை விரிவுபடுத்துவது குறித்த கருத்துக்களை பரிமாறிக் கொண்டதுடன், மூன்று நாடுகளிடையே மேலும் அதிக அளவிலான கலந்துரையாடல்களை ஊக்குவிப்பது குறித்தும் விவாதித்தனர். ஐக்கிய நாடுகள் சபை, உலக வர்த்தக அமைப்பு மற்றும் பழைய மற்றும் புதிய பன்னாட்டு நிதி நிறுவனங்கள் போன்ற உலகிற்கு பலனளிக்கக் கூடிய அமைப்புகளில், சீர்த்திருத்தங்களை மேற்கொள்ள வேண்டியதன் அவசியத்தையும், இவர்கள் ஒப்புக்கொண்டனர். பன்னாட்டு வர்த்தக நடைமுறைகளால் கிடைக்கும் பலன்கள் பற்றியும், சர்வதேச வளர்ச்சி மற்றும் வளத்திற்கான வெளிப்படையான உலகப் பொருளாதார சூழல் குறித்தும், மூன்று தலைவர்களும் விவாதித்தனர். பிரிக்ஸ், ஷாங்காய் ஒத்துழைப்பு அமைப்பு மற்றும் இ.ஏ.எஸ். நடைமுறைகள் மூலம், பயங்கரவாதம், பருவநிலை மாற்றம் போன்ற உலகளாவிய சவால்களை எதிர்கொண்டு, அனைத்துவிதமான கருத்து வேறுபாடுகளுக்கும் அமைதியான முறையில் தீர்வு காண்பதை ஊக்குவித்து, சர்வதேச மற்றும் பிராந்திய அமைதி மற்றும் நிலைப்பாட்டை மேம்படுத்த, மூன்று நாடுகளிடையே அனைத்து மட்ட் ங்களிலும் அடிக்கடி ஆலோசனை மேற்கொள்வது எனவும் மூன்று தலைவர்களும் ஒப்புக்கொண்டனர். ஆர்.ஐ.சி. முறையில் ஒத்துழைப்பதன் அவசியத்தை ஒப்புக்கொண்ட தலைவர்கள், இது போன்ற முத்தரப்பு சந்திப்புகளை பல்வேறு சர்வதேச மாநாடுகளை ஒட்டி, மேற்கொள்ள வேண்டியதன் அவசியத்தையும் அவர்கள் ஒப்புக்கொண்டனர். ———– எம் எம் / கீதா
மோர்பியில் 108 அடி உயர ஹனுமான் சிலையை ஏப்ரல் 16 அன்று பிரதமர் திறந்துவைக்கவுள்ளார்

ஹனுமன் ஜெயந்தியையொட்டி குஜராத் மாநிலம் மோர்பியில் 108 அடி உயர ஹனுமான் சிலையை 2022 ஏப்ரல் 16 அன்று காலை 11 மணிக்கு காணொலி காட்சி மூலம் பிரதமர் திரு நரேந்திர மோடி திறந்து வைப்பார். #ஹனுமன்ஜி4தாம் திட்டத்தின் ஒரு பகுதியாக, நாடு முழுவதும் நான்கு திசைகளில் அமைக்கப்படவிருக்கும் 4 சிலைகளில் இது இரண்டாவது சிலையாகும். இது மேற்கு பக்கத்தில் மோர்பியில் உள்ள பரம் பூஜ்ய பாபு கேசவானந்ஜி ஆசிரமத்தில் நிறுவப்பட்டுள்ளது. இந்தத் தொடர்செயல்பாட்டின் முதலாவது சிலை வடக்குப் பகுதியில் 2010ல் சிம்லாவில் அமைக்கப்பட்டது. தெற்கே ராமேஸ்வரத்தில் சிலை நிறுவும் பணி தொடங்கியிருக்கிறது.
நாடாளுமன்றத்தில் திரு அடல் பிகாரி வாஜ்பேயி-யின் உருவப்படத் திறப்பு விழாவில் பிரதமர் நிகழ்த்திய உரையின் தமிழாக்கம்

மேன்மை தங்கிய குடியரசுத் தலைவர் அவர்களே, குடியரசுத் துணைத்தலைவர் அவர்களே, மக்களவைத் தலைவர் அவர்களே, குலாம் நபி அவர்களே, நரேந்திர சிங் அவர்களே அடல் அவர்களின் குடும்ப உறுப்பினர்களே, அடல் அவர்களின் ஆர்வலர்களே. நாடாளுமன்ற மைய மண்டபத்தில் புதிய வடிவில் அடல் அவர்கள் நமக்கு தொடர்ந்து ஆசிகளை வழங்குவார். நமக்கு ஈர்ப்பு சக்தியாகத் தொடர்வார். அடல்அவர்களின் வாழ்க்கைச் சிறப்புகளை பல்வேறு அம்சங்களாக எவரும் மேற்கோள் காட்ட முடியும். பல மணி நேரம் இதுபற்றி நாம் பேச முடியும். உயர்ந்த மனிதர்களை வர்ணிக்க வெறும் வார்த்தைகள் மட்டுமே போதுமானவையாக இருக்காது. அவரைப் போல் ஒரு சில ஆளுமைகள் மட்டுமே உள்ளனர். நாடாளுமன்றத்தில் பல ஆண்டுகாலம் செலவிட்ட பின், அதிகாரத்தில் இல்லாமல் பல ஆண்டுகாலம் அவர் இருந்திருக்கிறார். இருப்பினும், சாமானிய மக்களுக்குத் தொடர்ச்சியாக அவர் சேவை செய்துள்ளார். உறுதியேற்றப் பாதையில் சாமானிய மக்களுக்காகத் தொடர்ந்து அவர் குரல்எழுப்பியிருக்கிறார். தனிப்பட்ட ஆதாயத்திற்காக அவர் ஒரு போதும் தனது பாதையிலிருந்து விலகியதில்லை. பொதுமக்களின் சேவகர்களாகிய நாம் இவற்றை எல்லாம் அவரது வாழ்க்கையிலிருந்து கற்றுக் கொள்ள வேண்டும். அரசியலில் ஏற்ற இறக்கங்களும் வெற்றி தோல்விகளும் இருக்கும். ஆனால், நமது சிந்தனைகள் மற்றும் கோட்பாடுகளில் சமரசம் செய்து கொள்ளாமல் இலக்குகளை நோக்கி நாம் தொடர்ந்து சென்றால் சாதகமான முடிவுகளைப் பெற முடியும் என்பதை அடல் அவர்களின் வாழ்க்கையிலிருந்து நாம் காணமுடியும். அவரது உரைகள் மிகவும் ஈர்ப்புடையவை, அவற்றைப் பற்றி நிறைய பேசியுள்ளனர். இருப்பினும், இவை குறித்து எதிர்காலத்தில் விரிவான உளவியல்பூர்வமான ஆய்வு மேற்கொள்ளப்பட்டால் அவரது உரையைவிட பல தருணங்களில் அவரது மவுனமே மாபெரும் பலமாக இருப்பது தெரியவரும். பொதுக்கூட்டத்தில் ஒரு சில வார்த்தைகள் பேசிய பின், அவர் அமைதியாக இருக்கும் போது கூடியிருக்கும் லட்சக்கணக்கான மக்களில் கடைசி நபராக இருப்பவர் கூட, அந்த மவுனத்தின் மூலம் தகவலை அறிந்து கொள்வார். அவரிடம் அளப்பரிய தகவல் வெளிப்பாட்டுத்திறன் இருந்தது. எப்போது பேசவேண்டும், எப்போது நிறுத்த வேண்டும் என்பதை அவர் அறிவார். அவர் தமது வாழ்க்கையில் இதனைப் பயன்படுத்தினார் அவருடன் பயணம் செய்யும் வாய்ப்பை நாம் பெற்றிருக்கவில்லை என்றாலும், அவரது கண்கள் பெரும்பாலும் மூடியே இருக்கும் என்பதை நாம் கண்டிருப்போம். அவர் ஒரு போதும் அதிகம் பேசியதில்லை. அவருடைய தனித்திறன் என்பது விவாதிப்பதும், நல்ல விவாதங்களை முன் வைப்பதும்தான். இருப்பினும், கட்சிக் கூட்டங்களில் பல நேரங்களில் விஷயங்கள் சூடாகும் போது அவர் பயன்படுத்தும் ஒரு சில வார்த்தைகள் நிலைமையை லகுவாக்கிவிடும். நிலைமையை அவர் அளவிட்டு கட்டுப்பாட்டுக்குள் கொண்டு வந்துவிடுவார். இத்தகைய ஆளுமை ஜனநாயகத்தின் பலமாகும். ஜனநாயகத்தில் எவரும் எதிரிகள் இல்லை. ஜனநாயத்தில் போட்டியும், எதிர்ப்பும் மட்டுமே உண்டு. ஒருவரது மதிப்பையும், கவுரவத்தையும், பராமரிப்பது போன்ற சிலவற்றை நமது புதிய தலைமுறை கற்றுக் கொள்ள வேண்டும். ஒரு நபரிடமிருந்து போட்டியோ கடுமையான விமர்சனமோ வந்த போதும், அந்த நபரை எவ்வாறு மதிப்பது என்ற விஷயத்தை அடல் அவர்களிடமிருந்து கற்றுக் கொள்ள வேண்டும். இன்றைய இந்த நிகழ்வு அடல் அவர்களுக்குப் புகழஞ்சலி செலுத்துவதற்கான ஒரு வாய்ப்பாகும். எனது தரப்பிலும், இந்த அவையின் அனைத்து உறுப்பினர்கள் சார்பிலும், நான் மாண்புமிகு அடல் அவர்களுக்குப் புகழஞ்சலி செலுத்துகிறேன். ——-
மத்திய பல்கலைக்கழக சட்டம், 2009-ன் படி, தமிழ்நாடு, கேரளா, கர்நாடகா, பீகார், குஜராத், ஹரியானா, இமாசலப்பிரதேசம், ஜம்மு & காஷ்மீர் (இரண்டு) மற்றும் ஜார்க்கண்ட் மாநிலங்களில் உள்ள 13 புதிய மத்திய பல்கலைக்கழகங்களின் திருத்தப்பட்ட செலவு மதிப்பீடுகளுக்கு மத்திய அமைச்சரவை ஒப்புதல்.

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், 13 புதிய மத்திய பல்கலைக்கழகங்களின் தொடர் செலவீனம் மற்றும் அந்த வளாகங்களுக்கு தேவையான கட்டமைப்பு வசதிகளை ஏற்படுத்த, ரூ.3,639.32 கோடி செலவினத்திற்கு ஒப்புதல் அளிக்கப்பட்டது. இந்தப் பணிகள் 36 மாதங்களுக்குள் நிறைவேற்றி முடிக்கப்படும். இது தவிர, இந்த மத்திய பல்கலைக்கழகங்களுக்கு ஏற்கனவே அமைச்சரவை ஒப்புதல் அளித்த ரூ.3000 கோடிக்கு மேல், செலவு செய்யப்பட்ட ரூ.1,474.65 கோடிக்கும் பின் ஏற்பு ஒப்புதலை அமைச்சரவை வழங்கியுள்ளது. புதிய மத்திய பல்லைக்கழகங்கள் வருமாறு: i. தெற்கு பீகார் மத்திய பல்கலைக்கழகம், கயா, பீகார் ii. ஹரியானா மத்திய பல்கலைக்கழகம், மகேந்தர்கர் iii. ஜம்மு மத்திய பல்கலைக்கழகம், ஜம்மு iv. ஜார்க்கண்ட் மத்திய பல்கலைக்கழகம், ராஞ்சி v. காஷ்மீர் மத்திய பல்கலைக்கழகம், ஸ்ரீநகர் vi. கர்நாடகா மத்திய பல்கலைக்கழகம், குல்பர்கா vii. கேரளா மத்திய பல்கலைக்கழகம், காசர்கோடு viii. ஒரிசா மத்திய பல்கலைக்கழகம், கோராபுட் ix. பஞ்சாப் மத்திய பல்கலைக்கழகம், பட்டின்டா x. ராஜஸ்தான் மத்திய பல்கலைக்கழகம், பந்தேர்சிந்த்ரி, ராஜஸ்தான் xi. தமிழ்நாடு மத்திய பல்கலைக்கழகம், திருவாரூர் xii. குஜராத் மத்திய பல்கலைக்கழகம், குஜராத் xiii. இமாச்சலப் பிரதேச மத்திய பல்கலைக்கழகம் அமைச்சரவையின் இந்த நடவடிக்கை, மாணவர்களுக்கான உயர்கல்வி பயிலும் வாய்ப்பை அதிகரிப்பதுடன், மற்ற பல்கலைக்கழகங்களுக்கு முன் உதாரணமாக திகழ வழிவகை செய்யும். மேலும், கல்வி வசதியில் நிலவும், பிராந்திய சமச்சீர் அற்ற நிலையைக் குறைக்கவும் இது உதவும்.
மேகாலயா மாநில அமைப்பு தினத்தன்று மக்களுக்குப் பிரதமர் வாழ்த்து

மேகாலயா மாநில அமைப்பு தினத்தன்று மக்களுக்குப் பிரதமர் திரு நரேந்திர மோடி வாழ்த்துத் தெரிவித்துள்ளார். “மாநில அமைப்பு தினம் என்ற சிறப்பான நன்னாளில் மேகாலயா மக்களுக்கு வாழ்த்துக்கள். மேகாலயா மக்கள் நாட்டிற்குக் குறிப்பிடத்தக்கப் பங்களிப்பைச் செய்திருக்கிறார்கள். இம்மாநிலத்தின் தொடர்ச்சியான முன்னேற்றத்திற்கு நான் பிரார்த்தனை செய்கிறேன்” என்று பிரதமர் கூறியுள்ளார்.
சர்வதேச பால்வள கூட்டமைப்பின் உலக பால்வள உச்சிமாநாட்டு துவக்க விழாவில் பிரதமரின் உரை

உத்தரப் பிரதேச முதலமைச்சர் திரு யோகி ஆதித்யநாத் அவர்களே, எனது நாடாளுமன்ற நண்பர் திரு பர்ஷோத்தம் ரூபாலா அவர்களே, இதர அமைச்சர்களே, நாடாளுமன்ற உறுப்பினர்களே, சர்வதேச பால்வள கூட்டமைப்பின் தலைவர் திரு பிரசல் அவர்களே, தலைமை இயக்குநர் திருமிகு கரோலின் எமாண்ட் அவர்களே, தாய்மார்களே, அன்பர்களே! உலகம் முழுவதும் உள்ள பால்வளத் துறையின் வல்லுநர்களும், புதிய கண்டுபிடிப்பாளர்களும் இந்தியாவில் கூடியிருப்பது மகிழ்ச்சி அளிக்கிறது. பால்வளத் துறையின் திறன், கிராமப்புற பொருளாதாரத்திற்கு வலு சேர்ப்பதோடு உலகம் முழுவதும் உள்ள கோடிக்கணக்கான மக்களின் அடிப்படை வாழ்வாதாரமாகவும் இத்துறை உள்ளது. நண்பர்களே, ஆயிரம் ஆண்டுகளுக்கும் மேலாக கால்நடைகளும் பால்வளமும் இந்திய கலாச்சாரத்தின் ஒருங்கிணைந்த விஷயங்களாக இருந்து வருகின்றன. எங்களது இந்த மரபு, ஒரு சில தனித்திறமைகளோடு இந்தியாவின் பால்வளத்துறையை மேம்படுத்தி உள்ளது. உலகின் இதர வளர்ந்த நாடுகளைப் போல அல்லாமல் சிறிய விவசாயிகள் தான் இந்தியாவின் உந்து சக்தியாக திகழ்கிறார்கள். இவர்களது கடின உழைப்பினால் ஒட்டுமொத்த உலகில் மிகப்பெரிய பால் உற்பத்தியாளராக இன்று இந்தியா விளங்குகிறது. இந்தியாவில் இத்துறை, சுமார் 8 கோடி குடும்பங்களுக்கு வேலைவாய்ப்பை வழங்குகிறது. நண்பர்களே, இந்திய பால்வளத்துறையில் மற்றொரு தனித்துவம் வாய்ந்த அம்சமும் உள்ளது. அதுதான் இந்தியாவின் பால்வள கூட்டுறவு அமைப்புமுறை. உலகில் வேறு எங்கும் இல்லாத வகையில் மிகப்பெரிய பால்வள கூட்டுறவு இணைப்பு இந்தியாவில் உள்ளது. இந்த கூட்டுறவு அமைப்புகள் சுமார் 2 லட்சம் கிராமங்களில் வசிக்கும் இரண்டு கோடி விவசாயிகளிடமிருந்து தினந்தோறும் இரண்டு முறை பாலை சேகரித்து நுகர்வோரிடம் அளிக்கிறது. இடைத்தரகர்கள் யாரும் இல்லாத இந்த நடைமுறையில் சுமார் 70% தொகை நேரடியாக விவசாயிகளை சென்றடைகிறது. இந்தியாவில் தற்போது ஏற்பட்டுள்ள டிஜிட்டல் புரட்சி காரணமாக பால்வளத்துறையில் பெரும்பாலான பரிமாற்றங்கள் மிக விரைவாக நடைபெறுகின்றன. உள்நாட்டு கால்நடை இனங்கள் இந்திய பால்வளத் துறையின் தனித்தன்மைக்கு மேலும் வலு சேர்க்கின்றன. கால்நடை தடுப்பூசிகள் ஆகட்டும் அல்லது இதர தொழில்நுட்பம் ஆகட்டும், உலக பால்வளத் துறைக்கு பங்களிப்பை வழங்க இந்தியா எப்போதும் தயாராக இருப்பதோடு தனது கூட்டு நாடுகளிடமிருந்து கற்றுக் கொள்ளவும் ஆர்வமாக உள்ளது. இந்தியாவில் பால்வளத் துறையின் வளர்ச்சியில் இணையுமாறு இத்துறையில் உள்ள சர்வதேச தலைவர்களுக்கு அழைப்பு விடுக்கிறேன். வெளிநாடுகளில் இருந்து கலந்து கொண்டுள்ள அனைவருக்கும் மீண்டும் ஒருமுறை எனது மனமார்ந்த வாழ்த்துக்களை தெரிவித்துக் கொள்கிறேன். நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.